《月色不可扫 其二》
宋代·林希逸

皓色一轮满，吟看独倚楼。伊谁能扫月，使我不悲秋。

处处寒光共，娟娟素魄浮。竹知空弄影，帚岂解驱愁。

露重应徒洒，云行却暂收。谁疑门外雪，谩欲课苍头。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。